Zadeva C‑242/14
Saatgut-Treuhandverwaltungs GmbH
proti
Gerhard und Jürgen Vogel GbR in drugim
(Predlog za sprejetje predhodne odločbe,
ki ga je vložilo Landgericht Mannheim)
„Predhodno odločanje – Žlahtniteljske pravice v Skupnosti – Uredba št. 2100/94 – Izjema iz člena 14 – Uporaba pridelka za razmnoževanje s strani kmetov brez odobritve imetnika – Obveznost kmetov, da za to uporabo plačajo primerno nadomestilo – Rok, v katerem je treba izvršiti to plačilo, da bi se uporabila izjema – Možnost imetnika, da vloži tožbo iz člena 94 – Kršitev“
Povzetek – Sodba Sodišča (drugi senat) z dne 25. junija 2015
Kmetijstvo – Enotne zakonodaje – Žlahtniteljska pravica – Izjema od žlahtniteljske pravice v Skupnosti – Uporaba pridelka za razmnoževanje brez odobritve imetnika – Obveznost plačila primernega nadomestila – Rok – Posledice nespoštovanja
(Uredba Sveta št. 2100/94, členi 13(2), 14(1) in (3), in 94)
Kmet, ki je uporabil semenski material zavarovane rastlinske sorte, pridobljen s setvijo (semena s kmetije), brez da bi v ta namen z imetnikom žlahtniteljske pravice za zadevno sorto sklenil pogodbo, mora zato, da bi se zanj lahko uporabila izjema iz člena 14 Uredbe št. 2100/94 o žlahtniteljskih pravicah v Skupnosti od obveznosti pridobitve odobritve tega imetnika, plačati primerno nadomestilo iz naslova tega člena 14(3), četrta alinea, v roku, ki se izteče s koncem tržnega leta, v katerem je bila storjena ta uporaba, in sicer najpozneje 30. junija, ki nastopi po nadaljnji setvi.
Glede tega, se za takega kmeta, ki ne plača ustreznega nadomestila iz naslova izjeme v tem roku, šteje, da je brez dovoljenja storil eno od dejanj iz člena 13(2) Uredbe št. 2100/94, kar imetniku omogoči vložitev tožb iz člena 94 te uredbe.
(Glej točki 31 in 32 ter izrek.)